**Szempontok a Helyi tanterv elkészítéséhez olasz nyelvből**

A jogszabályok, a januárban megjelent új Nat és az Élő idegen nyelvre vonatkozó Kerettanterv alapján az intézményi maga készíti el a helyi tantervet, ami a Pedagógiai Program része.

2020 tavaszán az Oktatási Hivatal honlapján megjelentek az új, elő és második idegen nyelvre vonatkozó Kerettantervek. A szabályozók bevezető részében a következő olvasható:

*„Az idegen nyelvek kerettanterveinek bevezető része valamennyi idegen nyelv tanítására vonatkozik. Kiemelt népszerűségükre tekintettel az angol és a német nyelvek számára külön kerettantervek készültek. A többi élő idegen nyelv oktatásához, kérjük az adott idegen nyelvet oktató tanárokat, hogy helyi tanterveiket ezek mintájára készítsék el.”* (Oktatási Hivatal)

Fontos tudni, hogy az új Nat az első és második idegen nyelv meghatározásához a következő támpontot adja:

*„Az első idegen nyelv oktatása legkésőbb az általános iskola 4. évfolyamán kezdődik. (…) Az első idegen nyelv megválasztásakor biztosítani kell, hogy azt a felsőbb évfolyamokon is folyamatosan tanulhassák. A második idegen nyelv oktatása a 8. évfolyam után kezdődhet.” (5/2020. (I.31.) Korm. rendelet)*

*Mi a legfontosabb az Nat 2020 és a kerettantervek alapján a helyi tanterv elkészítésénél?*

Nagy különbség a 2012-es szabályzáshoz képest, hogy az élő idegen nyelvi kerettanterv **Témakörök** alapján közelíti meg és határozza meg a kötelező tartalmakat.

Az egyes témakörökön belül:

* *javasolt óraszám* – ezt a helyi tantervben szabadon alakítható,
* *tanulási eredmények* – ez az elvárt tanulási eredmény kell, hogy szerepeljen a helyi tantervben,
* *fejlesztési feladatok és ismeretek* - itt szerepelnek a témakörökhöz tartozó konkrét ismeretek, alapvetően az ismert szóbeli témakörök részletei,
* *javasolt tevékenységformák* – ezek közül szabadon válogathat a helyi tanterv készítője.

Az olasz kerettanterv elkészítésekor az angol/német témaköröket követtük, a témakörökhöz tartozó részletek meghatározásakor figyelembe vettük az olaszos tankönyvkínálatot és a különböző nyelvi vizsgák elvárásait. Helyenként olyan témakörök is szerepelnek, melyek eddig nem szerepeltek a szóbeli témakörök között. Ezeknél inkább a javasolt feladatok elvégzésével megszerezhető idegen nyelvi és nyelvtanulási kompetenciák a lényegesek. Az egyes témaköröknél javasolt óraszámok szabadon módosíthatók.

A kerettanterv 9-10. és 11-12. évfolyamra (*tanulási-nevelési szakasz*) meghatározza a **Nyelvi funkciók**at és **Nyelvi elemek**et. Ezek a Helyi tanterv részét képezik. Betartva azt a szempontot, hogy kövessük az egységességet az élő idegen nyelvek között, (ahol lehet) az angol és német felosztást, tartalmat vettük figyelembe.

A kerettanterv tanulási-nevelési szakaszok szerint adja meg az **alapóraszám**ot. A számításnál következetesen 34 tanítási héttel számol (12. évfolyamon 28 hét). Az intézményeknek a helyi tantervek készítésénél az új Nat-ban tantárgyanként meghatározott alapóraszámok és a tanulókra, osztályokra meghatározott óraszámok az irányadók. Az olasz esetében ettől, a meghatározott keretek között, az intézmény eltérhet, ennek szerepelnie kell a helyi tantervben.

A kerettantervben a következő **KER szerinti nyelvi szintek** szerepelnek:

* első idegen nyelv: 9-10. évfolyam: B1, 11-12.évfolyam: B2
* második idegen nyelv: 9-10. évfolyam: A1+; 11-12. évfolyam: A2

*A Helyi tanterv lehetéséges felépítése*

1. **Bevezető** - tantárgy, jogszabályi háttér, kerettanterv megnevezése, órakeret évfolyamonként lebontva, a kerettantervben célként meghatározott KER szerinti nyelvi szint megjelölése
2. **Célok és feladatok** – a kerettanterv szövegezése alapján
3. **Kapcsolódás a kompetenciákhoz/Módszerek** – a kerettanterv szövegezése alapján
4. Ez egyes tanulási-nevelési szakasz végén **elvárt tanulási eredmények** – a kerettanterv szövegezése használható
5. **Témakörök** – a kerettanterv szövegezése és szerkezeti felosztása alapján, évfolyamokra lebontva
6. **Nyelvi elemek** – a kerettanterv alapján, példákkal, évfolyamokra lebontva
7. **Nyelvi funkciók** – a kerettanterv alapján, példákkal, évfolyamokra lebontva
8. **Javasolt tankönyvek**, a tankönyvek kiválasztásának elvei